10. การควบคุมภายใน

คณะกรรมการบริษัทมอบหมายให้คณะอนุกรรมการตรวจสอบรับผิดชอบการกำกับดูแล
และสอบทานความเหมาะสม
และความมีประสิทธิผลของระบบการควบคุมภายในที่ฝ่ายบริหารจัดให้มีขึ้น
เพื่อให้ระบบการควบคุมภายในของ บผฟ. และบริษัทย่อย
ดีเพียงพอที่จะช่วยลดความเสี่ยงที่อาจส่งผลให้ บผฟ. ไม่บรรลุวัตถุประสงค์
สามารถป้องกันทรัพย์สินของ บผฟ. จากการสูญหาย
หรือนำไปใช้โดยบุคคลที่ไม่มีสิทธิหรืออำนาจหน้าที่ และช่วยให้รายงานทางการเงินของ บผฟ.
มีความถูกต้องน่าเชื่อถือ

ระบบการควบคุมภายในของ บผฟ. และบริษัทย่อย ประกอบด้วยการจัดการในเรื่องดังนี้

องค์กรและสภาพแวดล้อม

  คณะกรรมการบริษัทกำหนดเป้าหมายการดำเนินธุรกิจประจำปีของ บผฟ. และบริษัทย่อย
  โดยกำหนดตัววัด ผลการดำเนินงานประกอบด้วย ตัววัดทางการเงิน การเรียนรู้
  กระบวนการทำงาน และ ความพึงพอใจของลูกค้า
  แจ้งให้พนักงานทุกคนทราบเพื่อปฏิบัติงานในความรับผิดชอบของแต่ละคนได้บรรลุเป้าหมาย

  ฝ่ายบริหารได้สร้างสภาพแวดล้อมการควบคุมที่ดีโดยจัดทำจรรยาบรรณทางธุรกิจขึ้นใช้สำหรับคณะกรรมการและพนักงานทุกคนเพื่อเป็นแนวทางให้ถือปฏิบัติ

 การประเมินความเสี่ยงและการจัดการความเสี่ยง 

  บผฟ. บริหารความเสี่ยงอย่างระมัดระวังและมีประสิทธิภาพ
  โดยเริ่มนำระบบการบริหารความเสี่ยงแบบครบวงจร เข้าใช้งาน
  ซึ่งนอกจากจะเพิ่มคุณค่าให้กับธุรกิจแล้ว
  ยังเป็นกลไกในการสนองตอบต่อการเปลี่ยนแปลงทางธุรกิจที่อาจจะเกิดขึ้น
  โดยจะให้ความสำคัญต่อความเสี่ยงที่สำคัญ ที่อาจจะมีผลกระทบต่อมูลค่าของผู้ถือหุ้น

  ด้วยความมุ่งหวังที่จะให้การตระหนักรู้และการบริหารความเสี่ยงเป็นวัฒนธรรมองค์กร
  คณะกรรมการบริษัท บผฟ.
  จึงได้มอบหมายให้คณะอนุกรรมการตรวจสอบเป็นผู้กำกับดูแลการบริหารความเสี่ยงของบริษัท
  รวมทั้งได้จัดตั้งคณะกรรมการบริหารความเสี่ยงในระดับบริหารประกอบด้วยผู้บริหารระดับสูงของกลุ่ม
  บผฟ. เพื่อให้มีการนำการบริหารความเสี่ยงเข้าใช้งานทั่วทั้งกลุ่ม บผฟ.
  ซึ่งคณะกรรมการชุดนี้มีพันธกิจที่จะต้องสนับสนุนให้มีการนำการบริหารความเสี่ยงเข้าใช้งานในทุกขั้นตอนของการดำเนินงานอย่างต่อเนื่อง
  จัดทำคู่มือการบริหารความเสี่ยงเพื่อเป็นแนวทางปฏิบัติให้แก่ผู้บริหารและพนักงานในการจัดการความเสี่ยงและกลไกในการควบคุมหรือลดความเสี่ยงนั้นๆ
  รวมทั้งได้ให้จัดสัมมนาเชิงปฏิบัติการให้แก่พนักงานทุกสายงานในกลุ่ม บผฟ. เป็นระยะ ๆ

กิจกรรมควบคุม

  บผฟ. กำหนดแนวทางปฏิบัติในด้านการลงทุน กำหนดระเบียบ คำสั่ง
  เพื่อใช้ในการดำเนินการหลักของบริษัท
  และกำหนดอำนาจหน้าที่การอนุมัติและปฏิบัติงานอย่างชัดเจน
  เพื่อให้ผู้บริหารและพนักงานทุกระดับปฏิบัติหน้าที่ได้อย่างถูกต้อง
  ไม่มีการละเลยการปฏิบัติในเรื่องที่สำคัญและจำเป็น
  และที่กำหนดโดยกฎหมายและระเบียบของหน่วยงานกำกับดูแลภายนอกที่ บผฟ. ต้องปฏิบัติตาม

ระบบสารสนเทศและการสื่อสารข้อมูล

  บผฟ. จัดให้มีสารสนเทศอย่างเพียงพอ และสื่อสารให้ฝ่ายบริหารและพนักงาน
  และบุคคลภายนอกที่จำเป็นต้องใช้สารสนเทศนั้นในรูปแบบที่เหมาะสมและทันเวลา

  ในปีที่ผ่านมา บผฟ. จัดทำระบบการรายงาน (Management Report System)
  เพื่อเพิ่มประสิทธิภาพการจัดเก็บและรายงานข้อมูลด้านบัญชี การเงิน ข้อมูลด้านโรงไฟฟ้า
  (ข้อมูลการผลิต) และข้อมูลต่างๆ เพื่อใช้ประกอบการวิเคราะห์
  การรายงานเพื่อการตัดสินใจของฝ่ายบริหาร และเพื่อรายงานต่อบุคคลภายนอก

การติดตามและการประเมินผล

  บผฟ. จัดให้หน่วยงานตรวจสอบภายใน
  ประเมินประสิทธิผลของระบบควบคุมภายในที่วางไว้อย่างต่อเนื่อง
  และให้รายงานผลการประเมินต่อฝ่ายบริหาร และคณะอนุกรรมการตรวจสอบ
  และฝ่ายบริหารตามระยะเวลา เพื่อแก้ไขหรือปรับปรุงให้ดีขึ้น

  การตรวจสอบงบการเงินของบริษัท โดยผู้สอบบัญชีรับอนุญาต
  ผู้สอบบัญชีสอบทานระบบการควบคุมภายในด้านบัญชีของบริษัท เพื่อกำหนดแนวทางการตรวจสอบ
  ระยะเวลา และขอบเขตในการปฏิบัติงาน ในปี 2545 ผู้สอบบัญชีไม่พบสาระสำคัญ
  เพื่อเสนอแนะให้ บผฟ. ปรับปรุงระบบการควบคุมภายในแต่อย่างใด